ຄະນະຮັບຜິດຊອບຈັດງານປະເພນີບຸນນະມັດສະການພຣະທາດຫຼວງວຽງຈັນ ປະຈໍາປີ 2022 ໄດ້ຖະແຫຼງຂ່າວໃນວັນທີ 19 ຕຸລາ 2022 ກ່ຽວກັບການກະກຽມງານບຸນປະເພນີດັ່ງກ່າວທີ່ເດີນພຣະທາດຫຼວງວຽງຈັນ ໂດຍການຖະແຫຼງຂອງທ່ານ ຖະໜອມ ທໍາທອງ ປະທານແນວລາວສ້າງຊາດ ນະຄອນຫຼວງວຽງຈັນ (ນວ) ທ່ານນາງ ວິໄລວອນ ຈັນທະລາຕີ ຫົວໜ້າພະແນກຖະແຫຼງຂ່າວ ວັດທະນະທໍາ ແລະ ທ່ອງທ່ຽວ ນວ ທ່ານນາງ ວັນມະນີ ພິມມະສານ ຫົວໜ້າພະແນກອຸດສາຫະກໍາ ແລະ ການຄ້າ ນວ ທ່ານ ພົນຈັດ ຕະວາ ບົວພັນ ຟອງມະນີ ຫົວໜ້າກອງບັນ ຊາການປ້ອງກັນຄວາມສະຫງົບ ນວ ແລະ ທ່ານ ຮອງເຈົ້າເມືອງໄຊເສດຖາ ແລະ ຫົວໜ່ວຍທຸລະກິດເຂົ້າຮ່ວມ.
ທ່ານ ຖະໜອມ ທໍາທອງ ກ່າວວ່າ: ການຈັດງານຄັ້ງນີ້ຈຸດປະສົງເພື່ອນຸລັກຮັກສາ ແລະ ສົ່ງເສີມວັດທະນະທຳ ຮີດຄອງປະເພນີອັນດີງາມຂອງບຸນນະມັດສະການພຣະທາດຫຼວງຂອງຊາວລາວກໍຄືຊາວ ນວ ທີ່ເຄີຍສືບທອດກັນມາແຕ່ບູຮານ ນະການໃຫ້ມີຄວາມໂດດເດັ່ນ ແລະ ເປັນທີ່ຮັບຮູ້ໃນເວທີສາກົນ ພ້ອມນັ້ນເພື່ອເປັນການສ້າງໂອກາດໃນການຈັດຕັ້ງປະຕິບັດ 2 ວາລະແຫ່ງຊາດກໍຄືການຟື້ນຟູເສດ ຖະກິດ ດ້ວຍຮູບການຊຸກຍູ້ສົ່ງເສີ່ມການທ່ອງທ່ຽວສົ່ງເສີ່ມການຄ້າສິນຄ້າຄອບຄົວຕົວແບບທີ່ຈະກ້າວເປັນສິນຄ້າໂອດ໋ອບ ທີ່ໄດ້ກາໝາຍແຫ່ງຊາດ ແລະ ສິນຄ້າຂອງບັນ ດາວິສາຫະກິດຂະໜາດນ້ອຍ ແລະ ກາງ ໄດ້ມາວາງສະແດງ ຈຳໜ່າຍສິນຄ້າທັງພາຍໃນ ແລະ ຕ່າງປະເທດ ໃຫ້ປະຊາຊົນຊາວ ນວ ຕະຫຼອດຮອດແຂກຕ່າງປະ ເທດໄດ້ເຫັນ ແລະ ໄດ້ຊົມໃຊ້ສິນຄ້າ ພ້ອມທັງເປັນການແລກປ່ຽນບົດຮຽນປະສົບການຕ່າງໆຂອງບັນດາຫົວໜ່ວຍທຸລະກິດດ້ວຍກັນ ຊຶ່ງມີຄາດໝາຍເພື່ອຮັບປະກັນຄວາມສະຫງົບ ຄວາມປອດໄພທາງດ້ານການປ້ອງກັນ ການລະບາດຂອງພະຍາດໂຄວິດ-19 ຄວາມເປັນລະບຽບຮຽບຮ້ອຍ ແລະ ສະອາດງາມຕາໃນຂອບເຂດການຈັດງານ ແລະ ບໍລິເວນໃກ້ຄຽງ ການດຳເນີນບັນດາກິດຈະກຳໃນງານບຸນໃຫ້ຖືກຕ້ອງສອດຄ່ອງທາງດ້ານວັດທະນະທຳ ຮີດຄອງປະເພນີ ແລະ ມີບັນຍາກາດເບີກບານມ່ວນຊື່ນ ເປັນຜູ້ດຶງດູດໃຈຂອງຜູ້ມາທ່ຽວຊົມ ສ້າງໂອກາດໃຫ້ບັນດາຜູ້ປະກອບການ ທຸລະກິດຈຳໜ່າຍສິນຄ້າ ໄດ້ມີໂອກາດນຳເອົາສິນຄ້າ ແລະ ຜະລິດຕະພັນຈຳໜ່າຍໃຫ້ປະຊາຊົນທີ່ເດີນທາງມາຮ່ວມງານບຸນໃນລາຄາທີ່ເໝາະສົມສາມາດຊື້ໄດ້ ແລະ ເຮັດໃຫ້ມີເງິນໝູນວຽນໃນການວາງສະແດງ ແລະ ຂາຍສິນຄ້າໃນໂອກາດງານບຸນນະມັດສະການພຣະທາດຫຼວງພາຍຫຼັງທີ່ບໍ່ໄດ້ຈັດງານບຸນໃຫຍ່ດັ່ງກ່າວມາເປັນເວລາ 2 ປີຍອນມີການລະບາດຂອງພະຍາດໂຄວິດ-19.
ງານບຸນນະມັດສະການພຣະທາດຫຼວງປີນີ້ໄດ້ກຳນົດເອົາ 5 ວັນ ເລີ່ມແຕ່ວັນທີ 4-8 ພະຈິກ 2022 ລາຍລະອຽດມີຄື: ວັນທີ 4 ພະຈິກ, ເປັນມື້ເລີ່ມງານບຸນປະເພນີ ວັນທີ 6, ພິທີສູດປະລິຕະມຸງຄຸນທີ່ພຣະທາດຫຼວງ ວັນທີ 7, ພິທີແຫ່ຜາສາດເຜິ້ງ ແລະ ວັນທີ 8, ພິທີໃສ່ບາດຖວາຍສັງກະທານ, ພິທີແຫ່ລູກຄີ ແລະ ການແຂ່ງຈັນກີລາພື້ນບ້ານຕີຄີ, ພິທີວຽນທຽນ ແລະ ຈູດທູບທຽນບັ້ງໄຟສັກກະລະບູຊາອົງພຣະທາດ.
ເພື່ອບໍ່ໃຫ້ມີການແອອັດ ຄະນະຮັບຜິດ ຊອບຈັດງານບຸນ ໄດ້ກໍານົດການຈັດງານຢູ່ສູນການຄ້າລາວ-ໄອເຕັກ ເລີ່ມແຕ່ວັນທີ 2-8 ພະຈິກ 2022 ມີຈຳນວນຮ້ານຄ້າໄວ້ຮອງຮັບ 488 ຮ້ານ, ສ່ວນທີ່ເດີ່ນພຣະທາດຫຼວງ ແລະ ເດີ່ນສະໜາມຫຼວງປະ ກອບມີ ຮ້ານວາງສະແດງແຫຼ່ງທ່ອງທ່ຽວ ນະວັດຕະກຳໃໝ່ ທາງລົດໄຟຄວາມໄວສູງ ເຂດໂລຈິດສະຕິກ ທາງດ່ວນ ຮ້ານວາງສະແດງສິນຄ້າ ຈາກ ນະຄອນຫຼວງ ຮ່າໂນ້ຍ, ນະຄອນໂຮ່ຈີ່ມິນ, ແຂວງຢ່າຈາງ ສສ ຫວຽດນາມ ສິນຄ້າໂອດ໋ອບ ສິນຄ້າຄອບຄົວຕົວແບບ ສິນຄ້າຜະລິດຕະພັນພາຍໃນ ແລະ ວາງສະແດງສິນຄ້າ ປະ ເທດທ່ອງທ່ຽວຄາດຄະເນລວມ 215 ຫ້ອງ ສິນຄ້າປະເພດ: ບໍລິສັດຂາເຂົ້າ- ຂາອອກ ເສື້ອຜ້າ ສິນຄ້າທົ່ວໄປ ແລະ ເຄື່ອງຫຼິ້ນຈຳນວນ 669 ຫ້ອງ ປະເພດອາຫານ ແລະ ເຄື່ອງດື່ມ ເຂົ້າຫຼາມ ປີ້ງໄກ່ ຢູ່ເຂດຮອບນອກ 134 ຫ້ອງ ລວມທັງໝົດມີປະມານ 1.018 ຫ້ອງ.
ຂ່າວ,ພາບ: ບຸນອູ້ມ